กทม.เตรียมชงครม.อนุมัติโครงการพัฒนาริมฝั่งแม่น้ำเจ้าพระยาวงเงิน 1.4 หมื่นลบ.
กทม.เตรียมชงครม.อนุมัติโครงการพัฒนาริมฝั่งแม่น้ำเจ้าพระยาวงเงิน 1.4 หมื่นลบ.
6 พ.ค. 2558

นายสัญญา ชีนิมิตร ปลัด กทม. เปิดเผยว่า ที่ประชุมคณะกรรมการอำนวยการโครงการพัฒนาริมฝั่งแม่น้ำเจ้าพระยา ซึ่งมี พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม เป็นประธาน เห็นชอบรายละเอียดโครงการพัฒนาริมฝั่งแม่น้ำเจ้าพระยา ซึ่งใช้งบดำเนินการทั้งสิ้น 14,006 ล้านบาท คาดลงนามว่าจ้างในเดือน ธ.ค.58 และก่อสร้างระหว่างเดือน ม.ค.59-ก.ค.60 รวม 18 เดือน
โดยขณะนี้อยู่ระหว่างการสำรวจข้อมูลผู้ที่ได้รับผลกระทบจากโครงการฯ ซึ่งพบว่ามีผู้ได้รับผลกระทบ อาทิ วัด 8 แห่ง ท่าเรือเอกชนและสาธารณะ 36 แห่ง โรงเรียนและร้านอาหาร 6 แห่ง สถานที่สำคัญ 19 แห่ง และชุมชนรุกล้ำ 268 หลังคาเรือน อีกทั้งการออกแบบพร้อมประมาณราคา การรับฟังความคิดเห็นและวิเคราะห์ผลกระทบ
รวมถึงการขอกรอบวงเงินงบประมาณในการดำเนินโครงการพัฒนาริมฝั่งแม่น้ำเจ้าพระยาซึ่งเป็นเงินทั้งสิ้น 14,006 ล้านบาท แบ่งเป็น งบดำเนินการในปี 2558 จำนวน 500 ล้านบาท ประกอบด้วย ค่าชดเชย ค่ารื้อย้าย ค่าจัดประชุมรับฟังความคิดเห็นของประชาชน ในส่วนของปีงบประมาณ 2558-2559 เป็นค่าจ้างที่ปรึกษาสำรวจและออกแบบจำนวน 120 ล้านบาท และปีงบประมาณ 2559-2560 เป็นค่าก่อสร้างโครงการ จำนวน 13,136 ล้านบาท และค่าจ้างที่ปรึกษาควบคุมงานก่อสร้าง 250 ล้านบาท
ทั้งนี้ จะมีการลงนามสัญญาโครงการในเดือน ธ.ค.58 และก่อสร้างระหว่างเดือน ม.ค.59-ก.ค.60 รวมระยะเวลาก่อสร้าง 18 เดือน